정조 2년
戊戌二月初五日巳時。上御熙政堂。大臣備局堂上引見入侍時。領議政金尙喆。左議政鄭存謙。右議政徐命善。兼禮曹判書李景祜。兼刑曹判書蔡濟恭。知中樞府事具善復。行戶曹判書具允鈺。行工曹判書洪樂性。判尹鄭尙淳。兵曹判書李徽之。行副司直張志恒。行大司憲尹東暹。行副司直鄭好仁。吏曹參判徐浩修。行都承旨洪國榮。大司諫徐有防。司諫洪彦喆。獻納洪周萬。持平李思祚。持平宋銓。副校理嚴思晩。行左承旨鄭民始。記事官鄭東浚。事變假注書李敏采。記事官徐龍輔金勉柱。以次進伏訖。尙喆曰。日間聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。尙喆曰。今番收議。實是典禮之大者。更無可論。而特軫愼重之義。至詢山林。不勝欽仰矣。上曰。蓋先大王乙酉之遺命。卽是受敎也。乙亥之定制。亦是受敎也。此皆議不到處也。然吏判之論。卽守經之義。故予意亦以爲然。而今番收議時。卿等及刑判外。擧皆雷同。無一立論。誠極慨然矣。尙喆曰。聖敎誠然。而以臣等之收議言之。則左相之議。實爲明白。而其他收議。雖不無雷同之嫌。然此則大義之當然。而只遵先大王受敎之意也。至於乙酉年下敎時。不能爭執。到今思之。惶愧無地。而今番收議之歸一。亦非怪矣。存謙命善曰。至於此等典禮。旣是明白無疑。則有何岐異之論乎。尙喆曰。今番宗廟奉審時。臣親往奉審兩廟之當移安處。則土壁唐家及龕內。當加漆。而丙午年前例。則移安時。一新修補矣。今亦依此例。當一新修補乎。上曰。若爲一新修補。則當爲移奉乎。尙喆曰。然矣。上曰。移安亦甚重難。只龕內加漆則。似好矣。尙喆曰。此甚便好矣。尙喆曰。廟庭功臣堂。雖甚狹窄。至於五位配享。則不必更建。而配享諸臣。當於會圈後議定。而以臣愚見論之。則先正臣。固當配享於孝廟。而先大王廟庭配享。則趙文命金在魯閔鎭遠。似皆入之。而至於崔奎瑞。亦有一絲扶鼎之下敎。似皆配享矣。上曰。予未及深思。而此皆好矣。上曰。功臣堂之五位配享後。更無剩地。殊非長遠之氣像。更爲量宜添建則。似好矣。尙喆曰。日前太廟奉審時。詳見配享功臣堂。則所餘空架。極其狹窄。不可無變通之道矣。上曰。量宜添建。可也。出擧條尙喆曰。實錄開局。旣有飭敎。大提學徐命膺。方差下堂上。而本職引義。今無可論。目下擧行。事係莫重。除拜已久。尙不行公。事體誠極未安。從重推考。牌招察任。何如。上曰。依爲之。出擧條尙喆曰。實錄當從近開局。而頃日啓下堂郞。今或有故。當更爲啓下。而知申亦當以都廳啓下矣。上曰。知申方帶劇務。又在宿衛。不必啓下矣。尙喆曰。至於都廳。亦非劇役。而今此設局時。若非知申。則凡事無與相議。且難竣事矣。上曰。姑置之。上曰。每於實錄設局。經年閱歲。亦甚可悶。今番速爲告成。好矣。尙喆曰。大提學當爲主人出仕。然後可以設局矣。上曰。三房當分設於幾處乎。尙喆曰。當設於一處矣。上曰。列聖誌狀。尙未刊成。亦豈成說乎。速爲擧行。可也。尙喆曰。或者之議。以爲景廟實錄。當先爲擧行云。何以爲之乎。上曰。景廟實錄。不過數處改張。與先朝實錄。同時開局。則似好矣。尙喆曰。此其便好矣。尙喆曰。臣有區區所懷。玆敢仰達矣。臣至於筋力奔走處。敢不殫竭。而至於實錄摠裁。有不敢晏然者。肅廟景廟實錄時。故相臣洪致中。亦當是任。而以未經文衡。乞解蒙允矣。臣亦當遵古人之處義。伏乞特命遞解焉。上曰。自前掌此大臣。亦豈皆經文任之人乎。存謙曰。雖未經文任人。亦多有已行之者矣。上曰。領相所辭過矣。上曰。續明義錄。卿等見之乎。尙喆曰。未及見之矣。上曰。別無刪改處。速爲刊出。好矣。尙喆曰。刊進時。時原任大臣及監印堂郞。亦當陪進矣。上曰。然矣。尙喆曰。此京畿監司狀啓也。以爲本道尤甚邑還上。前因特敎停捧。居末一款。不爲擧論。而之次龍仁前縣令白文昌在任時未捧。爲一千八百七十一石。則當爲居末。該邑原定兼官。廣州府尹洪益弼兼察。八日所捧。不過爲二百八十六石零。難以準捧。勢或似然。亦不可無罪。竝令廟堂稟處矣。居末決杖。居二推考。乃是法典。依狀論施行。何如。上曰。依爲之。與他守令自別。龍仁前縣令白文昌。拿處。可也。出擧條上謂尙喆等曰。白文昌。與他醫官有異。至於均役廳草記。尙今不下者。亦非爲渠。實有顧籍之處故也。尙喆曰。臣豈不知聖意乎。尙喆曰。此咸鏡監司趙㻐條列各邑弊瘼啓本也。其一。鹿茸一對詳定元價。爲五升布十五疋。而近益價騰。將至於八九十兩。或百餘兩之多。其價之踊貴。專由於過時急務之致。今依京作貢例。擇定營下富實人。各邑鹿茸價先劃給。使之趁貿於六七月當節。而加給五升布十五疋。補其不足事也。價之高下。當隨物之貴賤。而春秋進上鹿茸。不過二十五對。今若別定差人於營下。則前頭生弊。安知又不如關東蔘商之弊乎。目下不足之價。雖添給十五疋。道臣酌定擧行後。更爲具由報本司。至於別卜定所納。隨其分定多少。使之從市直報本司會減。而藉此濫直之弊。道臣各別察飭之意。一體分付。何如。上曰。卿等之意。亦然乎。左議政鄭存謙曰。所已商確者。而臣意亦然矣。右議政徐命善曰。元進上則添給價。別卜定則從市直。可以矯捄目前之弊。而作貢生弊之慮。果如領相所奏。令道臣更加商量而處之。似好矣。上曰。依爲之。尙喆曰。其一。高原郡私賑錢二百六十兩。卽丁巳年屬公銀作錢者。而其中一百三十兩則放債取利。今爲四千九百餘兩。而四十年之間。半成鬼錄。已捧二千三百七十八兩零。一依當初貿米例。從市直貿穀。添入賑穀。其餘二千五百三十三兩零。指徵無處者。宜卽蠲減事也。當初私賑錢二百餘兩。屬公銀一百餘兩之四十年債利。今爲四千餘兩。到今難捧之二千餘兩。勢難督徵。何可靳惜。特爲蕩減。已捧二千餘兩。添作賑穀一款。亦依狀請擧行之意。分付。何如。上曰。依爲之。尙喆曰。其一。安邊府有兩大川。東川之石築。殆近五里許。南川之長橋。亦爲八十餘間。而昨年大水後。橋梁石築。俱爲崩頹。故及今改築。而容入物力。難責於民邑。本邑所在各衙門會付穀耗條中。折米六百石。依庚申年例。劃給事也。防川與橋梁。俱是本州不可廢者。而以纔經水災之民力。若欲爲此徵斂。則今年民弊。不可不念。而此非每每請得之事。所入穀物。依庚申例。特爲許劃。以示朝家優恤北民之德意。何如。上曰。依爲之。尙喆曰。道臣報本司狀牒中。以爲本道田結。二去丙午量田之後。更不改量。故陳起混錯。且西北元無給災之規。只令比摠。故白地徵稅之弊。無邑不然。一道改量。事體重大。不可遽議。而至於舊陳。則自各邑踏驗後。勿拘比摠。從實修報爲辭矣。田陳白徵。民弊至此。改量大政。如未卽擧行。則其中最甚之邑。嚴飭守宰。使之明覈踏驗。陳處許頉。起處還實。民免白徵之冤。國無公稅之縮。最爲綜核之實政。此專在道臣之檢飭擧行。以此分付。何如。上曰。依爲之。出擧條尙喆曰。昨秋因監賑御史申應顯別單。各邑雜役條。收斂民間事。作銀時縮錢斂民等事。分付道臣。詳査狀聞之意。覆奏行會矣。卽見咸鏡監司趙㻐啓本。則以爲。癸未詳定之前。各邑公費之不足者。每以補民庫。假率等諸般遺在。隨縮添給。故民無徵斂之弊。一自詳定之後。各邑拘於式例。無他容措。貿銀則北關五升布一疋價。不過一兩二三錢。而詳定價則每疋定爲二兩。故作銀之際。補縮難支之弊。誠如御史所陳。至於各邑詳定。勿爲句管於京司。歲末終報于臣營事。詳定節目。便同成憲。關由備局。已多年所。恐不可遽然輕議。請令廟堂稟處矣。未詳定前。各邑民庫用下。以其太濫之故。有此關由備局之節目。而但詳定磨鍊之時。諸般折價。未免太削。致貽民邑之弊。朝家變通之後。雖不可遽然銷刻。若其物價之不可不闊狹者。道臣逐段査實修成冊報本司。以爲更爲釐正之地。何如。上曰。依爲之。出擧條尙喆曰。此慶尙監司李性源狀啓也。以爲。軍威前縣監金載仁。癸未以後各年反作還穀。昨年査出之後。復循舊套。未捧謂以已捧磨勘者。極爲駭然。而第本縣之民。皆貧窮無依之類。年久反逋。萬無措辦之勢。毋論本色與代錢。隨所納捧上。而依關東寧越府逋還收捧之例。本縣反作各穀一萬一千三十三石零。限以七年。每年一千六百石式收捧。而代錢則從民願捧上。逐年移作於沿海穀少邑事。請令廟堂。稟處分付矣。金載仁反作虛錄之罪。纔已勘律發配。而萬餘石穀物。一時徵捧於災歲窮民。不可不念。限年分捧。代錢移作之請。依狀論擧行之意。分付。何如。上曰。依爲之。出擧條尙喆曰。此黃海監司徐有寧狀啓也。以爲。禁衛上番軍。兵使例於金川境上。親點以送。而往來之際。有列邑廚傳之弊。依前以虞候代行事。請令廟堂。稟處分付矣。虞候替行。實爲災歲省弊之道。依狀請擧行之意。分付。何如。上曰。依爲之。出擧條上曰。陵幸。以來十三日爲定。亦不有妨於農務乎。尙喆曰。不必妨農矣。尙喆曰。七陵陵上奉審。似難一日內盡行。六陵則只爲展謁。似好矣。上曰。先王朝丙午年陵幸時。亦皆奉審陵上。予豈可不爲奉審乎。尙喆曰。今番陵幸時。日力似不足。永祐園展謁。則還宮後更爲擧動。似好矣。上曰。日力似甚不足。永祐園展謁。則還宮後。更待下敎擧行。可也。上曰。植炬時儲置米會減。自先王朝已成前例。今亦不可廢矣。仍命書傳敎曰。陵幸時植炬處所。從當下敎。凡係役民之事。皆以儲置米會減事。分付。上謂景祜曰。今年孝烈單抄爲幾何乎。景祜曰。只有二張矣。上曰。仰念先大王倦勤之年。尙以孝烈單抄議定事。自朝至夜。諄諄不已。而顧予嗣服之後。昨年孝烈別單。尙未抄出。卽此一事。已不勝愧忸。而且抄出之時。若有當拔不拔。當入不入之患。則亦豈非詳審處乎。至於可東可西之類。實難於取捨之際。今日則欲爲抄出。大臣及禮判。次對罷後。留待。可也。上謂尙喆等曰。以扈衛廳事言之。誠甚可悶矣。卿等欲罷之議。以其有弊而欲罷乎。自出龍輝事而欲罷乎。若以有弊而欲罷則固可矣。而若以龍輝事欲罷云爾則不可。噫。彼千餘軍卒。其亦吾民。豈可以一凶賊之出。致疑於三廳許多之所屬乎。命善曰。輝賊未出之前。亦或有欲罷之議矣。上曰。節目尙今不下。而今此下詢。欲爲議決之意也。此亦事係沿革。今日議定。可也。尙喆曰。未知自上處分之如何。故尙未警咳矣。存謙曰。雖令存之。實爲無益。臣意則罷之爲宜矣。命善曰。臣意亦以爲罷之宜矣。上曰。扈衛廳軍卒。雖曰無用。亦我臣子。而于今兩年。不罷不存。無所歸屬。在朝家政令。亦涉如何。不可無別般區處之道矣。尙喆曰。初欲分屬於各軍門矣。更思之。實多有掣肘之端。臣意則仍卽革罷。使之各歸其業。好矣。國榮曰。當初欲罷之時。仍卽革罷則固可矣。而于今兩年。不罷不存。每以各軍門區處爲言。故數千軍校日日顒望餘。卒然罷之。又不區處。則非但渠輩之亦甚可矜。且無異於失信於渠輩。豈可以堂堂朝廷。豈不念處置之得宜乎。於罷於存。不可無區處之道矣。上曰。扈衛廳之一廳三將。亦不成說。抄其軍官。略存軍士。罷其二廳。存其一廳。則此是減額存名。卿等之意。以爲如何。尙喆曰。自出龍輝之後。實難更令入直於闕內。臣意則以爲。永革宜矣。上曰。此則俄已喩之。而決無是嫌矣。存謙曰。臣意則亦以爲永革宜矣。命善曰。今玆聖敎甚至當。若欲仍存。則罷其二廳。只存一廳。甚爲便當矣。上曰。諸堂之意。以爲如何。景祜曰。聖敎實爲至當。減其軍校。只存廳名則。似好矣。濟恭曰。臣意則以爲永革宜矣。善復曰。數千軍卒之失所。亦甚可悶。自上下敎。誠好矣。允鈺曰。聖敎誠好。臣無更達矣。樂性曰。旣不可永革。則自上下敎。誠至當矣。尙淳曰。大經大法。則罷之爲宜。而今姑仍存。若又生弊。仍又罷之。亦未晩矣。志恒曰。雖存一廳。弊則一樣矣。其該廳軍校之作弊。流及京外。置之無益。臣意則永罷其廳。分屬軍門則。似好矣。好仁曰。今若革罷。則實無歸屬處。亦甚可矜。俄者聖敎。誠至當矣。浩修曰。俄者聖敎中。存名減額。誠好矣。國榮曰。小臣則俄已仰奏。而沿革之間。不可無區處之道矣。民始曰。臣意則罷屬於軍門。爲宜矣。上曰。噫。彼校卒。飢寒切身。射而得食。今若卒罷。而又不區處。則實無仰哺之所。亦甚可矜。且扈衛廳本以七廳。減至三廳。今雖減爲一廳。此亦有前例。於此於彼。似甚得當矣。徽之曰。內禁衛事。亦甚可悶矣。今則幾滿五十人。而以兵曹敎鍊官。實難領率。不可無變通之道矣。上謂尙喆等曰。禁軍百名內。五十名在本廳。五十名入接於扈衛舊廳。而禁軍將實難兼統。故使假將領率。甚爲難處。而若仍存扈衛廳。則此亦仍歸本廳。別無難處之端矣。卿等於次對罷後。詳議扈衛廳區處之道。更爲入侍稟定。可也。允鈺曰。目今財力匱乏。宜有變通之道。而本曹所畜倭銅。幾爲十餘萬斤。若今鑄錢則當償宿債。剩餘亦可爲十餘萬兩云。稟定後當爲擧行矣。上曰。蓋鑄錢卽是耗財之一道。而今則事勢旣如此。不可不鑄。而近來錢樣。漸不成樣。此亦觀世道之一端也。自古言之。國將衰亡之時。有鵝眼等錢。亦豈非觀世道處乎。今番則以古錢樣鑄出。可也。上謂善復曰。以御廳記簿觀之。則六萬餘兩銀。以鑄錢所用懸錄。誠甚可怪。八萬兩記簿中。只存千餘兩。此豈成說乎。此則決不可仍置。速爲推出備數。可也。上謂允鈺曰。祥後三殿賞格之應下者甚多。比丁丑年。當三倍矣。須抄出丁丑丙午庚戌前例以入。可也。允鈺曰。今年旣有陵幸。又當爲閱武。而閱武時賞賜前例木。爲七百同矣。目今財用匱乏。實無措手之道。誠可悶矣。尙喆曰。至於七百同。雖或有前例。今則不可不釐正矣。善復曰。先王朝閱武時。以七百同賞賜。而其後更有下敎。以減於此數爲敎矣。濟恭曰。日前自捕廳。捉送造假銀人三名。移送臣曹。故自臣曹推問。則皆直招。而先朝癸卯年。亦有假造者。造銀數石。行用於市上。故不待時正法。而又於己丑年。有造銀者。而罪犯差輕。故杖一百流三千里矣。今此造銀人。亦與己丑造銀者。別無異同。何以爲之乎。上曰。依己丑前例處之。可也。濟恭曰。推刷官革罷節目。頃有議入之敎矣。恩澤實爲下究於民。而若又一切防塞。則宮房所屬。將無措手之道云。亦不可無變通矣。上曰。卿言甚是。而將何以變通乎。濟恭曰。若以乙亥年比摠捧之。則內司所捧。當有剩餘云。旣有剩餘。則就其中略以數疋木。定式分給。似好矣。上曰。乙亥年比摠及近來所捧比摠詳問。後日次對以奏。可也。上曰。日勢雖晩。合啓體重。只爲合啓。而兩司及府院啓。則退去臺廳。爲之。可也。東暹有防彦喆周萬思祚銓思晩所啓。請鄭妻爲先削其爵號。亟施邦憲。使四百年宗社。轉危而爲安。上曰。不允。又所啓。請還寢遠竄罪人韓翼謩金吾草記勿施之命。仍施遠竄之典。上曰。不允。又所啓。請放歸田里罪人金相福。爲先極邊遠竄。上曰。不允。措辭見上命退。諸臣以次退出。